Na temelju članka 31. stavak 1. podstavak 1. Odluke o potporama za poticanje razvoja poduzetništva na području na području Osječko-baranjske županije ("Županijski glasnik" broj 8/14., 7/18., 4/19., 6/19. i 2/21.) Povjerenstvo za potpore u poduzetništvu objavljuje

J A V N I   P O Z I V

za podnošenje prijave za dodjelu potpora za informiranje i

obrazovne aktivnosti na  području Osječko-baranjske

županije u 2021. godini

1. PREDMET JAVNOG POZIVA


Predmet ovoga Javnog poziva je podnošenje prijave za dodjelu nepovratnih financijskih sredstava odobrenih iz Proračuna Osječko-baranjske županije za 2021. godinu (nastavno: potpora) za informiranje i obrazovne aktivnosti poduzetnika na području Osječko-baranjske županije (nastavno: Županija) u 2021. godini.

2.
NAMJENA I VISINA MOGUĆE POTPORE

Potpora za informiranje i obrazovne aktivnosti dodjeljuje se za informativnu i obrazovnu djelatnost usmjerenu jačanju poduzetničkih kompetencija odnosno podizanju razine poduzetničkih znanja i vještina potencijalnih poduzetnika, poduzetnika-početnika i poduzetnika u fazi rasta i razvoja,  te učenika i studenata, a osobito za:

· pripremu i izradu sadržaja namijenjenih informiranju poduzetnika kroz tiskane i elektroničke medije,

· izradu poduzetničkih publikacija i srodnih informativnih i edukativnih materijala,

· organiziranje i provođenje seminara, tribina, radionica i foruma te drugih oblika obrazovanja i osposobljavanja potencijalnih i postojećih poduzetnika.
Potpora za informiranje iznosi do 75% opravdanih troškova, a za oblike edukacije i do 100% opravdanih troškova.

Opravdanim troškovima za korištenje potpore smatraju se troškovi:

· vezani uz najam prostora i drugi neposredni troškovi vezani uz prostor za održavanje edukacije,

· predavača,

· izrade, pripreme i tiskanja publikacija,

· izrade i nadogradnje web stranica,

· usluga medija.

Potpore za poticanje razvoja poduzetništva u poljoprivredi, šumarstvu, ribarstvu i turizmu ne odobravaju se prema ovom Javnom pozivu.
Potpore se ne dodjeljuju za troškove PDV-a i drugih poreza, carina i druge srodne troškove.
Iznimno, potpore se dodjeljuju i za troškove PDV-a pravnim i fizičkim osobama koje nisu u sustavu PDV-a.
U postupku odobravanja potpora koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti.
Iznosi potpora odobrenih temeljem ovog Javnog poziva ne mogu prelaziti iznose utvrđene za potpore male vrijednosti tijekom tri proračunske godine.
3.
UVJETI ZA PODNOŠENJE PRIJAVA
Pravo prijave za korištenje potpora imaju poduzetničke potporne institucije, stručno-poslovne organizacije (komore) i udruge malog gospodarstva i poduzetništva, znanstvene i obrazovne institucije, te subjekti malog gospodarstva koji imaju sjedište na području Županije.

Subjekti malog gospodarstva, u smislu ovog Javnog poziva, su fizičke i pravne osobe (trgovačka društva, obrti i zadruge) koje samostalno i trajno obavljaju dopuštene djelatnosti radi ostvarivanja dobiti odnosno dohotka na tržištu utvrđene prema kriterijima propisanim Zakonom o poticanju razvoja malog gospodarstva i imaju sjedište, a vlasnik obrta i prebivalište na području Županije.
Poduzetničke potporne institucije, u smislu ovog Javnog poziva su poduzetnički centri i inkubatori, razvojne agencije i drugi oblici poduzetničkih potpornih institucija utvrđeni Zakonom o unapređenju poduzetničke infrastrukture i evidentirani u Jedinstvenom registru poduzetničke infrastrukture i imaju sjedište na području Županije.

Potpora se dodjeljuje pod sljedećim uvjetima:

· da je program, projekt ili aktivnost primarno namijenjen korisnicima koji imaju prebivalište odnosno sjedište na području Županije,

· da je podnositelj prijave registriran najmanje tri mjeseca do trenutka podnošenja prijave,

· da podnositelj prijave ima najmanje jednog zaposlenog u prethodnoj poslovnoj godini ili u prethodnom mjesecu, ako se radi o poduzetniku početniku,

· da se program odnosno namjena za koju se traži potpora odnosi na unapređenje razine informiranosti te razvoj poduzetničkih znanja i vještina, te kroz pozitivan odnos prema cjeloživotnom obrazovanju omogući daljnji razvoj poduzetništva i poduzetnika,
· da su troškovi za namjenu za koju se traži potpora nastali u razdoblju od 1. siječnja 2020. godine do dana podnošenja prijave u tekućoj godini.
Pravo na podnošenje prijave nemaju poduzetnici u stečaju ili u postupku predstečajne nagodbe, odnosno poduzetnici u postupku likvidacije.
Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna.

4.
POTREBNA DOKUMENTACIJA
Potpore se odobravaju temeljem podnesenih prijava za dodjelu potpora na propisanom obrascu.

Podnositelj prijave mora priložiti sljedeću dokumentaciju:

· popunjen propisani obrazac prijave i popis dokumentacije, 

· izjavu o korištenim potporama male vrijednosti,

· izjavu o povezanim osobama,
· izjavu o korištenim potporama male vrijednosti povezanih osoba (prilaže se samo ukoliko postoje povezane osobe),

· izjavu o nepostojanju dvostrukog financiranja,
· opis izvršenog ulaganja,

· račune i druga dokumentacija o izvršenom ulaganju,

· izvode s bankovnog računa kojim se dokazuje izvršeno plaćanje,

· potvrdu Hrvatskog zavoda za mirovinsko osiguranje o broju aktivnih osiguranika - radnika (ne starija od 30 dana od dana podnošenja prijave),
· izvadak iz sudskog registra za trgovačka društva i zadruge, odnosno izvadak iz obrtnog registra ne stariji od 15 dana od dana podnošenja prijave (službena kopija/primjerak ili original izvatka). U slučaju više osnivača trgovačkog društva priložiti i presliku društvenog ugovora u kojem je vidljiva struktura vlasništva. U slučaju zajedničkog obrta priložiti presliku ugovora o ortaštvu,

· presliku obavijesti o razvrstavanju poslovnog subjekta prema NKD-u Državnog zavoda za statistiku za trgovačka društva, odnosno izvadak iz obrtnog registra za obrte,
· presliku obrasca JOPPD, stranica A i B ne stariji od 30 dana i potvrdu Porezne uprave o njegovom zaprimanju, JOPPD obrazac i potvrdu Porezne uprave o njegovom zaprimanju nisu u obvezi dostavljati obrti koji imaju paušalno oporezivanje dohotka i nije im dostupan JOPPD obrazac. Subjekti koji imaju paušalno oporezivanje dohotka trebaju dostaviti zadnje dostupno rješenje Porezne uprave o oporezivanju dohotka,
· presliku IBAN-a podnositelja prijave,
· druga dokumentacija na zahtjev Povjerenstva.

5.
NAČIN, MJESTO I ROK PODNOŠENJA PRIJAVA

Obrasci prijave i obrasci izjava mogu se preuzeti na internetskim stranicama Županije www.obz.hr. Obrazac prijave s propisanom dokumentacijom u privitku, dostavlja se osobno ili preporučenom poštanskom pošiljkom na adresu: 

Osječko-baranjska županija, Upravni odjel za gospodarstvo

putem Pisarnice, Županijska 4, 31 000 Osijek

uz naznaku: 

"Za dodjelu potpora za informiranje i obrazovne 

aktivnosti na području Osječko-baranjske 
županije u 2021. godini"

Ovaj Javni poziv objavljuje se na internetskim stranicama Županije.

Javni poziv je otvoren do utroška sredstava planiranih u Proračunu Županije za 2021. godinu za tu namjenu, a najkasnije do 31. listopada  2021. godine.

Sve informacije mogu se dobiti u Upravnom odjelu za gospodarstvo na broj telefona 031/221-881.
6.
OSTALE INFORMACIJE

Prijave se obrađuju te se o njima odlučuje redoslijedom zaprimanja.
Nepotpune prijave neće se razmatrati.
Odluku o dodjeli potpore donosi župan na prijedlog Povjerenstva za potpore u poduzetništvu, koja se objavljuje na internetskim stranicama Županije najkasnije u roku od 15 dana od dana njezinog donošenja.

U postupku odlučivanja o odobravanju potpore nadležno tijelo ocjenjuje koliko program, projekt ili aktivnost za koje se traži potpora pridonosi ostvarivanju ciljeva utvrđenih Županijskom razvojnom strategijom te Programom poticanja poduzetništva, a osobito koliko pridonosi:

· očuvanju postojećih radnih mjesta odnosno povećanju zaposlenosti,

· povećanju broja subjekata malog gospodarstva,

· osiguranju trajnosti poslovanja tražitelja potpore,

· razvoju poduzetničkih potpornih institucija,

· povećanju konkurentnosti subjekata malog gospodarstva,

· lakšem prodoru na inozemna tržišta,

· povećanju domaćih i stranih ulaganja,

· promjeni strukture djelatnosti u korist proizvodnje,

· jačanju izvozne orijentacije i supstituciji uvoza,

· razvoju i stvaranju inovativnih proizvoda i usluga.

Županija će s korisnikom potpore zaključiti ugovor kojim će se urediti međusobna prava i obveze korisnika i Županije.

Nadzor nad odobrenim potporama provodi županijsko upravno tijelo nadležno za poslove gospodarstva. 


Ukoliko se utvrdi nenamjensko korištenje sredstava, korisnik potpore u obvezi je nenamjenski utrošena sredstva vratiti u proračun Županije.
